DECRETO 384/2009, do 27 de agosto, polo que se aproba o cambio de titularidade do treito da estrada PO-353 (A Guarda-Fornelos), p.k. 0+000 a 3+120, a prol do Concello da Guarda.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 10/09/2009

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a lei dispón, no artigo 54, que as estradas autonómicas ou os treitos determinados delas en que a circulación adquira características urbanas entregaránselles aos respectivos concellos. O expediente promoverase por proposta do concello ou da Administración titular e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
Ao abeiro das mencionadas previsións legais, o Concello da Guarda asinou un convenio de colaboración coa Consellería de Política Territorial, Obras Públicas e Transportes para a mellora da estrada PO-353 (A Guarda-Fornelos).
No punto 5 da cláusula segunda, o Concello da Guarda dá a súa conformidade e aceptación previa da transferencia ao seu favor da titularidade do treito da PO-353, entre o p.k. 0+000 e p.k.3+120, que discorre polo concello da Guarda, de tal xeito que se procede ao inicio do procedemento administrativo da transferencia.
A Dirección Xeral de Obras Públicas, de acordo co informe emitido polos servizos técnicos competentes, formula proposta favorable á transferencia da titularidade. Desta proposta déuselle traslado ao Concello da Guarda que, con data do 5 de xuño de 2009, manifesta a súa aceptación.
A Consellería de Medio Ambiente, Territorio e Infraestruturas considera adecuado o cambio de titularidade do treito mencionado, tendo en conta que adquiriu características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia, na súa reunión do día vinte e sete de agosto de dous mil nove,
DISPOÑO:
Artigo 1º
Apróbase o cambio de titularidade a favor do Concello da Guarda do treito da estrada PO-353 (A Guarda-Fornelos), p.k. 0+000 a 3+120.
Artigo 2º
En aplicación do artigo 4 da Lei 4/1994, do 14 de setembro, de estradas de Galicia, o treito mencionado da estrada PO-353 incorporarase á relación de estradas de titularidade do Concello da Guarda.
Artigo 3º
A entrega da vía formalizarase, no prazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Corresponderanlle ao Concello da Guarda, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, vinte e sete de agosto do dous mil nove.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas